b'\n_START_ARTICLE_\nRiley O\xe2\x80\x99Neill\n_START_SECTION_\nSeurajoukkueura\n_START_PARAGRAPH_\nO\xe2\x80\x99Neill opiskeli Kentuckyn yliopistossa ja pelasi opintojensa ohella yliopiston joukkueessa Wildcatsiss\xc3\xa4 vuosina 2003\xe2\x80\x932006. H\xc3\xa4n on 28 maalillaan ja 16 sy\xc3\xb6t\xc3\xb6ll\xc3\xa4\xc3\xa4n k\xc3\xa4rkiviisikossa yliopiston kaikkien aikojen maali-, sy\xc3\xb6tt\xc3\xb6- ja pistetilastossa. Colorado Rapids varasi O\xe2\x80\x99Neillin Major League Socceriin vuoden 2007 MLS Supplemental Draft -varaustilaisuudessa. My\xc3\xb6hemmin samana vuonna h\xc3\xa4nen MLS-oikeutensa siirtyiv\xc3\xa4t Toronto FC:lle vaihtokaupassa, jossa Colorado hankki hy\xc3\xb6kk\xc3\xa4\xc3\xa4j\xc3\xa4 Conor Caseyn._NEWLINE_MLS:ss\xc3\xa4 pelaamiseen sijaan O\xe2\x80\x99Neill muutti Eurooppaan, jossa h\xc3\xa4n k\xc3\xa4vi useiden saksalais- ja tanskalaisseurojen testiss\xc3\xa4 ja teki lopulta sopimuksen Saksan kolmanneksi korkeimmalla sarjatasolla Regionalligassa pelanneen SV Wilhelmshavenin kanssa tammikuussa 2007. Puolentoista Wilhelmshavenissa vietetyn kauden j\xc3\xa4lkeen h\xc3\xa4n siirtyi 3. Ligan Eintracht Braunschweigiin, josta palasi yhden kauden j\xc3\xa4lkeen Wilhelmshaveniin._NEWLINE_Tammikuussa 2011 O\xe2\x80\x99Neill siirtyi Suomen Veikkausliigan Myllykosken Palloon. H\xc3\xa4n oli kauden alun sivussa nivustyr\xc3\xa4n vuoksi ja debytoi liigassa vasta kes\xc3\xa4kuussa. Kolmannessa ottelussaan 19. kes\xc3\xa4kuuta Jaroa vastaan h\xc3\xa4n teki hattutempun muutamassa minuutissa p\xc3\xa4\xc3\xa4sty\xc3\xa4\xc3\xa4n vaihdosta kent\xc3\xa4lle ottelun lopulla. Kaikkiaan h\xc3\xa4n pelasi MYPAssa kahden kauden aikana 53 ottelussa ja teki 12 maalia.\n_START_SECTION_\nMaajoukkueura\n_START_PARAGRAPH_\nO\xe2\x80\x99Neill on pelannut Kanadan alle 17-vuotiaiden ja alle 20-vuotiaiden maajoukkueessa. J\xc3\xa4lkimm\xc3\xa4isen kanssa h\xc3\xa4n osallistui vuoden 2005 nuorten maailmanmestaruuskilpailuihin, jossa h\xc3\xa4n pelasi kahdessa ottelussa.'